钦定古今图书集成/明伦汇编/宫闱典/第033卷 > 武帝杨皇后
## 钦定古今图书集成/明伦汇编/宫闱典/第033卷 > 武帝杨皇后

按《晋书后妃传》：“武元杨皇后，讳艳，字琼芝，弘农华阴
人也。父文宗，见《外戚传》。母天水赵氏，早卒，后依舅家。
舅妻仁爱，亲乳养后，遣他人乳其子。及长，又随后母
段氏依其家。后少聪慧善书，姿质美丽，娴于女工。有
善相者，尝相后，当极贵。文帝闻而为世子聘焉，甚被
宠遇，生毗陵悼王轨、惠帝、秦献王、东平阳、新丰、阳平”
公主。武帝即位，立为皇后。有司奏依汉故事，皇后、太
子各食汤沐邑四十县，而帝以非古典，不许。后追怀
舅氏之恩，显官赵俊纳俊兄虞女粲于后宫为夫人。
帝以皇太子不堪奉大统，密以语后。后曰：“立嫡以长
不以贤，岂可动乎！”初，贾充妻郭氏使赂后，求以女为太子妃。及议太子婚，帝欲娶卫瓘女，然后盛称贾后
有淑德，又密使太子太傅荀𫖮进言，上乃听之。泰始
中，帝博选良家，以充后宫，先下书禁天下嫁娶，使宦
者乘使车，给驺骑，驰传州郡，召充选者，使后拣择。后
性妒，惟取洁白长大，其端正美丽者并不见留。时卞
藩女有美色，帝掩扇谓后曰：“卞氏女佳。”后曰：“藩三世
后族，其女不可枉以卑位。”帝乃止。司徒李引、镇军大
将军胡夺、廷尉诸葛冲、太仆臧权、侍中冯荪、秘书郎
左思及世族子女，并充三夫人九嫔之列。司、冀、兖、豫
四州二千石将吏家，补良人以下，名家盛族子女，多
败衣瘁貌以避之。及后有疾，见帝素幸胡夫人，恐后
立之，虑太子不安，临终，枕帝膝曰：“叔父骏女男引有
德色，愿陛下以备六宫。”因悲泣。帝流涕许之。泰始十
年，崩于明光殿，绝于帝膝，时年三十七。诏曰：“皇后逮
事先后，常冀能终始永奉宗庙，一旦殂陨，痛悼伤怀。
每自以夙丧二亲，于家门之情特隆。又有心欲改葬
父祖，以顷者务崇俭约，初不有言，近垂困，说此意，情
亦愍之。其使领前军将军骏等自充改葬”之宜。至时，
主者供给葬事。赐谥母赵氏为县君，以继母段氏为
乡君。《传》不云乎，“‘慎终追远，民德归厚’。且使亡者有知，
尚或嘉之。”于是有司卜吉，窀穸有期。乃命史臣作哀
策叙怀。其词曰：“天地配序，成化两仪。王假有家，道在
伉俪。姜嫄佐喾，二妃兴妫。仰希古昔，冀亦同规。今胡
不然，景命夙亏。呜呼哀哉！我应图箓，统临万方。正位
于内，实在嫔嫱。天作之合，骏发之祥。河岳降灵，启祚
丰阳。奕世丰衍，朱绋斯煌。缵女惟行，受命溥将。来翼
家邦，宪度是常。缉熙阴教，德声显扬。昔我先妣，晖曜
休光。后承前训，奉述遗芳。宜嗣徽音，继序无荒。如何
不吊，背世陨丧。望齐无主，长去烝尝。追怀永悼，率土
摧伤。呜呼”哀哉！陵兆既窆，将迁幽都。宵陈夙驾，元妃
其徂。宫闱遏密，阶庭空虚。设祖布绋，告驾启涂。服翚
褕狄，寄象容车。金路晻蔼，裳帐不舒。千乘动轸，六骥
踌躇。铭旌树表，翣柳云敷。祁祁同轨，岌岌烝徒。孰不
云怀？哀感万夫。宁神虞卜，安体元庐。土房陶簋，齐制
遂初。依行纪谥，声被八区。虽背明光，亦归皇姑。“没而
不朽，世德作谟。呜呼哀哉！”乃葬于峻阳陵。